STADI 21
?Betel Hem i Wanem?
Betel i wan tok long lanwis Hibru, we i min se “Haos blong God.” (Jenesis 28:17, 19) Nem ya i stret nomo long ol haos we ol Witnes oli yusum long olgeta ples blong wol olsem ol branj ofis blong olgeta. Long ol haos ya, oli mekem evri samting blong lidim wok blong prij long ol kantri, mo blong mekem wok ya i gohed gud. Hed Kampani i stap long hedkwota long New York, Amerika, mo i lukaot long wok blong ol branj ofis long plante kantri. Olgeta we oli wok long haos Betel, oli olsem wan famle, from we oli stap wanples, oli wok mo kakae wanples, mo oli joen wanples blong stadi Baebol.—Ol Sam 133:1.
Spesel ples we wan bigfala famle i wok had blong givhan long ol narafala. Long olgeta Betel, i gat ol Kristin man mo woman we oli yusum laef blong olgeta evri dei blong mekem samting we God i wantem, mo blong givhan long wok blong Kingdom. (Matiu 6:33) Oli no kasem pei, be oli gat wan ples blong slip, mo oli kasem kakae wetem smol mane blong pem ol smosmol samting we oli nidim. Evriwan long Betel oli gat wan wok blong mekem, maet long ofis, no kijin, no long ples blong kakae. Sam long olgeta oli wok long ol masin blong printim buk mo putum kava long ol buk. Samfala oli klinim haos, sam oli wasem klos, sam oli fiksimap ol samting we i brok, mo ol narafala wok olsem.
Wan ples we evriwan oli wok strong blong givhan long wok blong prij. Bigfala tingting blong olgeta long Betel i blong mekem trutok blong Baebol i goaot long plante moa man. Buk ya we yu stap ridim i soemaot samting ya. Hed Kampani i lukaot long wok blong raetem ol save ya. Nao oli yusum kompiuta blong sanem i go long plante handred ples long wol. Long ol ples ya i gat ol tim we oli tanem tok ya i go long lanwis blong olgeta. Biaen, oli sanem i go long wan long ol Betel we oli stap printim ol buk long ol masin we oli spid. Taem oli printim ol buk ya finis, oli sanem olgeta i go long bitim 110,000 kongregesen. Olgeta wok we oli mekem long Betel i givhan long wok ya we i impoten moa, hemia wok blong talemaot gud nius.—Mak 13:10.
?Hu olgeta we oli wok blong Betel? ?Oli kasem pei from wok ya?
?Ol wok long Betel i givhan long wanem wok we i impoten moa?
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn